Project:About/ms

Translatewiki.net ialah platform penyetempatan untuk komuniti penterjemah, komuniti bahasa, dan projek bebas dan sumber terbuka. Ia bermula dengan penyetempatan untuk MediaWiki, kemudian disusuli oleh sambungan MediaWiki, FreeCol dan banyak lagi projek bebas dan sumber terbuka. Sila rujuk senarai penuh projek yang disokong.

Translatewiki.net bukan sebuah projek Yayasan Wikimedia, ataupun mana-mana yayasan projek sumber terbuka. Ia dikendali oleh Nike dan Siebrand, dua orang pembangun yang banyak pengalaman dalam i18n dan L10n, di samping ramai lagi ahli kakitangan. Kefungsian penterjemahan disediakan oleh sambungan MediaWiki Translate. Wiki ini sentiasa mengandungi kod eksperimen dan mungkin adakalanya terjejas. Sila bersabar kerana masalah-masalah biasanya diselesaikan segera. Sebarang masalah boleh dilaporkan di laman bantuan.

Terokai

 * Kebanyakan penyumbang sudah biasa menggunakan perisian wiki. Jika anda baru mengenali perisian wiki, anda boleh mempelajari asas-asasnya dan mendapatkan bantuan untuk cara menyunting di MediaWiki.org.
 * Ketahui cara penterjemah bekerja di laman pengenalan penterjemahan ini.
 * Maklumat teknikal tentang perisian yang digunakan oleh translatewiki.net sekarang.
 * Translatewiki.net menghasilkan statistik untuk menjejaki perkembangan penterjemahan mengikut bahasa dan projek. Periksa statistik dan maklumat-maklumat lain di laman statistik am.

Mengapa gunakan translatewiki.net
Hanya ada beberapa perkara utama. Baca butiran lanjut tentang penterjemahan di pendokumenan; dan mengapa anda harus menterjemahkan projek-projek kami di halaman masing-masing.

Hidupkan projek perisian anda di translatewiki.net jika belum lagi.
 * Alat penterjemahan terbaik yang ada di sesawang. Segala kemas kini pada penyetempatan dilakukan pada antaramuka yang mudah, lebih-lebih lagi dengan petugas-petugas yang boleh membantu para penterjemah. Apabila menterjemah, petunjuk disediakan demi kefahaman anda tentang erti dan penggunaan yang betul, di samping cadangan-cadangan dari perkhidmatan ingatan atau penterjemahan mesin.
 * Tak perlu kelayakan tertentu, anda semua dialu-alukan. Sesiapa sahaja yang boleh menyumbang dalam mana-mana bahasa (lihat di bawah) boleh turut membantu dalam usaha penyetempatan dalam bahasa yang dipilih.
 * Senang saja nak kesan perubahan. Bukan sahaja mesej-mesej yang belum diterjemahkan yang senang dikesan, bahkan juga apabila ada perubahan dalam teks sumber, terjemahan-terjemahan yang terlibat diteg agar mudah dikesan supaya para penterjemah tidak perlu membuang masa untuk mencari-cari di mana perlu diterjemah.

Gambaran keseluruhan kaedah translatewiki.net

 * Di translatewiki.net, penterjemah menterjemahkan antara muka perisian untuk produk-produk, yang mana rentetan-rentetan teks bahasa Inggerisnya telah diasingkan daripada kod lalu disusunkan menjadi "mesej-mesej".
 * Apabila projek baru datang, mesej-mesej sumber bahasa Inggeris diimport. Mesej-mesej bahasa Inggeris baru yang selanjutnya juga diimport dari masa ke semasa.
 * Penterjemahan untuk setiap mesej boleh dibuat dalam sublaman yang berasingan daripada mesej asli bahasa Inggeris untuk setiap bahasa, dengan membubuh /xxx untuk kod bahasa xxx.
 * Sublaman /qqq digunakan untuk pendokumenan pesanan. Pendokumenan ini ditulis secara manual dan biasanya lebih bermutu demi perhubungan yang baik dengan pasukan pembangunan perisian asal. Jika komen-komen kod sumber adalah sebahagian projek perisian, ini juga dipaparkan dalam antara muka penterjemahan.
 * Penterjemah boleh membuat cadangan untuk memperbaiki atau membetulkan mesej bahasa Inggeris asal, atau menyesuaikannya untuk menyokong penyetempatan. Jika dipersetujui, ini dilaksanakan oleh ahli-ahli translatewiki.net yang juga pembangun projek berkenaan, atau dilaporkan kepada pembangun projek.
 * Terjemahan yang siap untuk setiap bahasa akan "diikat" kepada projeknya oleh kakitangan translatewiki.net, sebaik sahaja jumlah terjemahan projek dalam bahasa itu melepasi takat minimum yang dipersetujui untuk projek itu. Rujuk laman-laman projek untuk mengetahui kekerapan mengikat dan takat minimum setiap projek.
 * Pengeluaran perisian dengan penterjemahan yang telah diikat pada projek adalah dikawal dan dilaksanakan oleh pentadbir projek, tanpa penglibatan pihak translatewiki.net.
 * Para penterjemah yang mengusahakan MediaWiki juga menterjemah nama laman khas, kata sakti dan ruang nama dengan menggunakan laman terjemahan MediaWiki lanjutan.
 * Apabila bahasa baru didirikan di translatewiki.net, antara butiran-butiran yang disetempatkan pada awalnya termasuklah skrip dan halatujunya, dan bahasa petahan (fallback); antara butiran-butiran tersetempat yang lain termasuk format tarikh/waktu, format nombor, dan fungsi-fungsi PLURAL (jamak), GRAMMAR (tatabahasa) dan GENDER (jantina). Pertumpuan dengan data penyetempatan CLDR sedang dipertimbangkan. Buat masa ini, data yang diambil terus dari CLDR ke translatewiki.net dan MediaWiki hanyalah nama-nama bahasa yang tersetempat.

Hak cipta dan penafian
TRANSLATEWIKI.NET TIDAK MENJAMIN KESAHIHAN

Gunakan terjemahan di translatewiki.net atas risiko sendiri. Terjemahan ini diharapkan berguna tetapi translatewiki.net tidak boleh menjamin kesahihan kandungan yang terdapat di sini.

Translatewiki.net dan para penyuntingnya tidak membuat sebarang jaminan ke atas kandungan walau apa pun, sama ada tersurat, tersirat mahupun berlandaskan undang-undang, tetapi tidak terhad kepada sebarang jaminan kebolehdagangan atau kesesuaian untuk tujuan yang tertentu, ataupun sebarang jaminan bahawa kandungan ini bebas kesilapan.

Hasil terjemahan oleh para penterjemah berlesen CC-BY 3.0 dan sebarang kerja terbitan (derivatif) juga boleh dilesenkan di bawah lesen projek Bebas dan Sumber Terbuka masing-masing yang diberi sumbangan oleh para penterjemah. Kandungan laman pengguna dianggap "Semua hak cipta terpelihara" oleh pengarangnya. Semua kandungan lain pula dilesenkan CC-BY 3.0 selain dinyatakan dengan jelas adanya lesen atau hak cipta yang berlainan.

Sejarah
Translatewiki.net dibuka pada tahun 2006 sebagai wiki ujian yang dibangunkan oleh Nike, dengan kerjasama Gangleri, sebagai alat pengantarabangsaan untuk perisian MediaWiki. Asalnya ia bernama Betawiki, tetapi namanya ditukarkan kepada translatewiki.net pada awal tahun 2009, berikutan tapak ini dipindahkan ke khidmat pengehosan pelayan maya di bawah nama domainnya sendiri pada 9 November 2007. Pada Oktober 2007, translatewiki.net menyumbang kepada penyetempatan dalam kira-kira 70 bahasa, tetapi pada Jun 2010 ia berkembang kepada 329 bahasa. Betapa banyaknya peningkatan bahasa boleh dilihat dalam jadual peristiwa penting penterjemahan yang diluluskan untuk MediaWiki. Pada Januari 2010, satu penaiktarafan diperlukan pada muatan pelayan untuk untuk menampung peningkatan kegiatan. Netcup dengan bangganya mengehos translatewiki.net sejak November 2007.

Projek-projek bebas dan sumber terbuka yang lain beransur-ansur menyertai translatewiki.net, bermula dengan FreeCol pada Ogos 2007. Pada Jun 2010, bilangan projek yang disokong telah meningkat ke 16.

Para penyumbang translatewiki.net semuanya sukarelawan, kecuali seorang kakitangan yang menerima dana untuk suatu masa (lihat pembiayaan di bawah). Mula-mula, khidmat pembangun, pentadbir dan penterjemah diambil untuk projek-projek MediaWiki, khususnya Wikimedia. Kebanyakan besar penyumbang kami masih datang ke sini melalui MediaWiki, tetapi disebabkan banyak lagi projek yang tiba sepanjang masa, MediaWiki bukan lagi satu-satunya sumber penyumbang. Pada Jun 2010, jumlah penterjemah berdaftar ialah 1,860.

Dengan kerjasama Stichting Open Progress dan FUDforum, translatewiki.net telah mengaturkan beberapa rali penterjemahan yang menawarkan hadiah kepada para penterjemah yang ada untuk meningkatkan penyetempatan MediaWiki dan FUDforum.
 * Pada tahun 2008, sebuah pertubuhan bukan kerajaan dari Belanda, Hivos menyalurkan dana melalui Stichting Open Progress. Geran ini dimaksudkan untuk memberikan hadiah untuk para penterjemah dalam senarai 70 hingga 80 bahasa yang dituturkan di Afrika, Asia, dan Amerika Latin yang agak ramai jumlah penuturnya tetapi tidak mendapat sokongan yang memadai di MediaWiki.
 * Pada penghujung tahun 2008, satu rali penterjemahan akhir tahun dianjurkan dan terbuka kepada semua penterjemah.
 * Pada Ogos 2009, satu lagi rali penterjemahan diadakan dan dibiayai oleh Wikimedia Nederland, cawangan Wikipedia Belanda.
 * Wikimedia Nederland juga pernah membiayai rali akhir tahun 2009.

Tujuan-tujuan translatewiki.net diterangkan di halaman Pengenalan. Bantuan teknologi untuk penterjemah diterangkan di laman Teknologi. Bantuan-bantuan ini sentiasa diperluas dan dipertingkat untuk mencekapkan lagi kerja penterjemahan sebaik-baiknya. Keperluan dan pembangunan semasa di tapak ini diterangkan di dan Issues and features.

Pembiayaan

 * Translatewiki.net is kindly hosted by Netcup – webspace and vServer, at their expense since November 2007, with upgrades in February 2008, January 2010, October 2013, and July 2015.
 * Dari masa ke semasa, Stichting Open Progress mengadakan pembiayaan untuk rali penterjemahan untuk meningkatkan mutu penyetempatan MediaWiki dan lain-lain seperti yang diterangkan di atas.
 * Pada Oktober 2009, Yayasan Wikimedia telah mengikat kontrak Siebrand untuk bekerja sehari seminggu di translatewiki.net.

Pasukan teras
Ahli-ahli pasukan teras terlibat dalam pengendalian seharian translatewiki.net. Mereka juga boleh mencapai pelayan dan bertanggungjawab memastikan segalanya berjalan lancar dengan masalah yang sekurang-kurangnya. Untuk maklumat lanjut, sila rujuk laman pengguna masing-masing.


 * Nike
 * Pengasas, terutamanya kerja pembangunan


 * Siebrand
 * Pengurus komuniti, penyelaras projek, pembangun


 * Raymond
 * Komiter penterjemahan untuk MediaWiki, pembangun



Kami juga bergantung pada kerja-kerja yang dilakukan oleh ahli-ahli komuniti yang lain:
 * Gangleri – Kasyaf awal, tidak aktif lagi
 * GerardM – Duta, publisiti secara hubungan langsung, blog, StatusNet, Twitter
 * Semua orang hubungan dalam setiap projek
 * Semua penterjemah dan ahli projek lain

Kumpulan
Semua penyumbang disusun kepada pelbagai kumpulan. Setiap kumpulan ini ada keistimewaan tersendiri. Sama dengan wiki-wiki lain, sesiapa yang berdaftar di wiki ini dipanggil Pengguna. Pengguna disahkan secara automatik 4 hari selepas berdaftar, supaya mereka boleh menghantar e-mel kepada pengguna lain. Pentadbir pula lebih banyak keistimewaannya, terutamanya berkenaan perlindungan tapak daripada vandalisme. Birokrat lebih banyak sedikit keistimewaannya, termasuk memberikan dan menarik balik hak pengguna normal, tetapi diberi status birokrat oleh ahli-ahli kumpulan Kakitangan. Bot ialah akaun pengguna yang boleh melakukan tugas secara automatik. Hak import yang membolehkan pengguna mengimport laman-laman dari wiki lain, jarang digunakan di sini.

Selain kumpulan-kumpulan biasa tersebut, translatewiki.net juga ada kumpulan-kumpulan pengguna yang khusus mengikut tujuannya. Penterjemah boleh menyunting dalam ruang nama yang terlindung dengan menggunakan antara muka penterjemahan. Sesetengah penterjemah boleh membuat kerja penterjemahan di luar talian. Kumpulan Kakitangan ialah pengurus keseluruhan tapak ini yang mengimport mesej-mesej untuk diterjemahkan serta menguntukkan terjemahan yang siap kepada projek-projek yang menggunakan translatewiki.net. Mereka boleh meminda mesej sumber bahasa Inggeris secara langsung di sesetengah projek, termasuk MediaWiki. Mereka menguruskan segala aspek perisian yang digunakan di sini.

Hak-hak yang diberikan kepada setiap kumpulan pengguna disenaraikan laman Hak kumpulan pengguna. Senarai ahli setiap kumpulan pula boleh dilihat di laman Senarai pengguna.

Hubungi kami
Anda boleh meninggalkan pesanan di laman perbincangan utama kami di Bantuan. Jika anda lebih gemar akan perbincangan secara langsung, cubalah saluran IRC kami, #mediawiki-i18n di freenode. Walaupun tidak digalakkan, tetapi jika diperlukan atas sebab keselamatan atau privasi, anda boleh menghubungi kami dengan mengirim e-mel kepada "translatewiki AT translatewiki DOT net" - gantikan "AT" dengan "@" dan "DOT" dengan ".", dan juga gugurkan jarak daripada alamat e-mel itu.


 * Anda boleh membincangkan isu-isu berkenaan bahasa tertentu dengan para penterjemahnya di laman perbincangan portal bahasa.
 * Anda boleh membincangkan isu-isu berkenaan projek tertentu dengan para penyokong dan pembangunnya di laman perbincangan projek itu.
 * Anda boleh membincangkan isu-isu dengan seseorang pengguna dalam laman perbincangan penggunanya, atau secara e-mel (klik pautan e-mel di bar sisi laman pengguna), jika mereka telah memilih untuk membenarkan e-mel.